Annen amatsoni

Annen amatsoni on suomalainen dokumenttielokuva ristiinalaisen monitaiteilija Anne Mäkeläisen urasta ja ajattelusta. Pohjoismaiden laajimmista kalliomaalauksista inspiraatiota ammentaneesta Mäkeläisestä kertova filmi on taitelijamuotokuva, joka käsittelee myös luovien alojen sirpaleista rahoituspohjaa ja luovien alojen merkitystä aluekehitykselle.  

Filmi on saanut nimensä Mäkeläisen luotraamasta Astuvansalmen amatsoni -performanceryhmästä, joka on esiintynyt laajasti kotimaassa erilaisissa tapahtumissa ja vieraillut myös Saksassa ja Itävallassa. Musiikin ryhmän esityksiin ja Annen amatsoni -dokumenttielokuvaan on tehnyt RinneRadiosta tuttu muusikko Tapani Rinne. Filmi dokumentoi myös Mäkeläisen tekemän kuusimetrisen tilataideteoksen syntyvaiheita. Teos paljastettiin Ristiinan rantatorilla kansainvälisenä kalliotaidepäivänä 9.10.2021. 

Filmiä kuvattiin Astuvansalmella, Mikkelin keskustassa, Sulkavan Linnavuorella, Kouvolan Taidepolku-tapahtuman avajaisissa sekä Nuolniemen kyläkauppakeskuksessa Mäntyharjun ja Kouvolan rajamailla. 

Filmin kaksoisensi-ilta järjestettiin elokuussa 2023. Mikkelissä Elokuvateatteri Ritzissä lauantaina 5.8.2023 ja Ilokuvafestivaalilla sunnuntaina 6.8.2023. Filmiä on esitetty myös Mad Saturday -tapahtumassa syyskuussa Mikkelissä sekä lokakuussa Ristiinan Setälä-salissa.  

Elokuvan englanninkielisen käännöksen tekee Pekka de Groot. 

Käsikirjoittaja-ohjaaja Päivi Kapiainen-Heiskanen sai elokuvan käsikirjoittamiseen henkilökohtaisen apurahan Alfred Kordelinin säätiöltä. Filmi on hänen kuudes dokumenttielokuvansa.

Aiheesta muualla 

Facebook-sivusto: https://www.facebook.com/annenamatsoni

Astuvansalmen amatsoni -kotisivu: https://astuvansalmenamatsoni.fi/

Länsi-Savo 2.8.2023: https://www.lansi-savo.fi/paikalliset/6110187

Pitäjänuutiset 4.8.2023: https://www.pitajanuutiset.fi/paikalliset/6109676

Ilokuvafestivaali 6.8.2023: https://ilokuvafestivaali.fi/mantyharju-su-6-8-2023

Yle uutisoi tilataideteoksesta 18.10.2021: https://areena.yle.fi/podcastit/1-50981732

Vuoden 2023 suomalaiset elokuvat
Suomalaiset dokumenttielokuvat